DISCURS DE L’ALCALDE, JOAN CAMPOLIER, AMB MOTIU DE L’ACTE DE LA DIADA NACIONAL DE CATALUNYA. SETEMBRE 2025

Bon dia a tothom.

Cada 11 de Setembre ens trobem per reivindicar el nostre dret a existir com a Nació. Cada 11 de Setembre estem aquí per dir al món que les nostres conviccions i aspiracions nacionals estan intactes i que es mantenen fortes. Encara que a alguns els cogui, estem aquí per demostrar que aquest és un poble que està ben viu; és un poble que se sent orgullós de la seva història, de la seva cultura i de la seva llengua, en definitiva, de la seva identitat nacional.

L’11 de Setembre ens permet mirar enrere per recordar que abans de nosaltres molts altres van voler i saber mantenir viva aquesta flama; que Catalunya, ni és un caprici, ni és una anomalia; que Catalunya és una Nació a qui no s’ha deixat tenir un estat propi. Però com que som una Nació, amb tot el que significa de càrrega emocional, simbòlica, històrica i política, som indestructibles!

Es poden desmuntar les estructures i les infraestructures, es pot acabar amb tot allò que és material, però no es poden destruir les idees, els sentiments i les emocions. No es pot destruir el pòsit històric i cultural de segles i segles. No es pot destruir allò que ens fa sentir que formem part d’una voluntat col·lectiva que es diu Catalunya, que formem part d’un país que no és ni millor, ni pitjor que els altres, però que és diferent: Catalunya. Tot això no es pot destruir.

Aquest projecte comú que es diu Catalunya ha passat bons i mals moments. Segurament, els pitjors moments van ser aquell 1714 quan van voler acabar amb els pilars de la nostra identitat i la dictadura del general Franco. Però vam saber resistir. Ens vam saber sobreposar, plantar-hi cara i continuar endavant fent feina de formigueta per guanyar la musculatura perduda.

Segurament, el millor moment d’aquesta Nació, el punt on s’ha estat més a prop d’aconseguir l’objectiu de decidir nosaltres mateixos el nostre futur va ser l’any 2017. En aquell moment hi havia una voluntat majoritària expressada a les urnes i als carrers, de fer un pas endavant i volar en solitari. Però no va ser possible. No vam saber o no vam poder exercir els nostres drets democràtics.

Ara, no estem tan malament com el 1714 o el 1936, tampoc estem tan bé com el 2017, però –siguem clars-- no estem especialment bé. Suposo que l’esforç dels darrers anys ha desinflat una mica aquell projecte que havia enamorat a moltíssima gent. Però també hi té força a veure l’estratègia desestabilitzadora i de descrèdit d’alguns poders de l’estat espanyol contra l’independentisme, el nacionalisme i el catalanisme... Recordeu que un president de Catalunya és a Bèlgica i no pot tornar al país malgrat l’amnistia. I aquí hi afegiria la incapacitat dels polítics de tornar a engrescar a la gent.

Tinc la sensació –i m’agradaria estar equivocat—que hem perdut consciència nacional, que no sabem transmetre que és tenir consciència nacional, que no sabem explicar la gran importància que té per a una nació sense estat tenir consciència nacional.

Aquest 11 de Setembre és un bon moment perquè tots i cadascun de nosaltres ens preguntem: què estem fent per ajudar a mantenir aquesta voluntat de ser com a poble i com a nació? El nostre esforç, l’esforç individual de cadascun de nosaltres, és clau perquè aquest projecte que es diu Catalunya no quedi aigualit enmig d’un magma anomenat Espanya.

Però ara, una de les prioritats ha de ser tornar a tenir una musculatura com a país potent, a prova de tot. Catalunya ha de tornar a ser aquell motor imprescindible de l’economia, de la creació i de les idees. Hem de continuar sent referents d’esforç i tenacitat. Si econòmicament som forts tindrem més possibilitats d’aconseguir els nostres objectius nacionals.

Ho he dit moltes vegades i no em cansaré de repetir-ho, perquè és veritat, la nostra és una causa digna, justa i noble; és una causa en positiu que va a favor de les persones, del país, de la llibertat, de la justícia i del progrés.

Visca Catalunya!